Solidariteit daag Netbal SA in die hof oor afrigter - Solidariteit WêreldSolidariteit Wêreld
Tuis › Mediaverklarings › Solidariteit daag Netbal SA in die hof oor afrigter
Solidariteit het vandag stukke op Netbal SA beteken om hul dissiplinêre aksie teen 'n afrigter op hersiening te neem. Dit volg nadat Theresa Rossouw, voormalige afrigter van die Mpumalanga Sunbirds verlede jaar tydens die kwarteindrondte van die Telkom Netballiga in 'n rasseherrie gedompel is omdat sy na bewering te min wit spelers op 'n gegewe oomblik op die baan gehad het.
"Netbal SA tree deurlopend fundamenteel onregmatig, onbillik en onregverdig op. Hul aanvanklike besluit om die Sunbirds te straf weens verregaande rasreëls was belaglik. Dit is jammer dat hulle nou boonop ook ons lid persoonlik wil dissiplineer. Die ergste is egter dat hulle nie eens 'n billike prosedure deur die loop van die proses gevolg het nie," verduidelik Hennie Bierman, hoof van die gildes by Solidariteit.
Solidariteit eis dat die finale waarskuwing wat deur Netbal SA aan me. Rossouw uitgereik is, hersien en tersyde gestel moet word.
"Ons lid is reeds deur 'n geweldige vuurdoop weens onregverdige reëls wat die sport waarvoor sy lief is versuur. Die ongelooflike druk wat dit op haar en haar familie geplaas het is ontsettend skadelik. Ons kan nie toelaat dat dit haar loopbaan ook bedreig nie," sluit Bierman af.